蔡戡
同张叔囦顾致尧游金山受之惮于涉险爽约不
我昔游天都，策足蓬莱山。
风日不到处，意谓非人寰。
一涉势利涂，未免尘埃间。
了知此身累，痛自镌冥顽。
浩然动归志，暂得浮心閒。
金焦胜绝地，自古名东南。
两峰郁相望，宛若双云鬟。
我欲事幽讨，不惮涉险艰。
同行二三子，壮气不可干。
欣然从我游，竟日劳跻攀。
江神亦可人，为我风少悭。
要知仗忠信，可以行百蛮。
阿连有童心，平生怯波澜。
欲去足先涩，未语胆已寒。
谓有性命忧，力勉终辞难。
我行自不恶，尽得奇绝观。
匆匆理回棹，此兴殊未阑。
阿连惊我归，喜气形眉端。
殷勤为我贺，不意能生还。
索酒共一醉，相对俱欢颜。